
RAPORT DE SPECIALITATE
privind aprobarea aderării Municipiului Timişoara la 
Asociaţia „Grupul de acţiune locală Freidorf”

Având în vedere Expunerea de motive nr. SC2017-28111/10.11.2017 a Primarului Municipiului Timișoara și Proiectul de hotărâre privind privind aprobarea aderării Municipiului Timişoara la Asociaţia „Grupul de acţiune locală Freidorf” prin care se propune:
- Aprobarea aderării Municipiului Timişoara la Asociaţia „Grupul de Acţiune Locală Freidorf” în condiţiile prevăzute de Actul Constitutiv-Anexa 1 şi de Statutul Asociaţiei-Anexa 2, modificate şi completate conform prevederilor din Anexa 3, anexele făcând parte integrantă din hotărâre;
- Aprobarea desemnării Primarului Municipiului Timişoara, D-l Nicolae Robu, în calitate de reprezentant al Consiliului Local al Municipiului Timişoara, în cadrul Adunării Generale a Asociaţiei „Grupul de Acţiune Locală Freidorf” şi, totodată, se împuterniceşte să semneze documentele aferente aderării la Asociaţia „Grupul de Acţiune Locală Freidorf”;
- Aprobarea cuprinderii anuale în Bugetul de venituri şi cheltuieli al Municipiului Timişoara, a cheltuielilor necesare plăţii cotizaţiei în valoare de 5.000 lei/an, conform Statutului Asociaţiei „Grupul de Acţiune Locală Freidorf”, cu modificările şi completările ulterioare, pe toată durata păstrării calităţii de membru în Asociaţie. 
Facem următoarele precizări:
Prin adresa înregistrată la Primăria Timişoara cu nr. SC2017-26858/27.10.2017, fondatorii Asociaţiei „Grupul de Acţiune Locală Freidorf” invită Municipiul Timişoara să adere la această asociaţie, invitaţia având la bază discuţii prealabile purtate între reprezentanţii celor două entităţi cu privire la oprotunităţile de finanţare prin Programul Operaţional Capital Uman şi prin Programul Operaţional Regional.
Conform Actului Constitutiv şi Statutului Asociaţiei „Grupul de Acţiune Locală Freidorf”, Asociaţia este o persoană juridică de drept privat cu scop nepatrimonial, independentă, organizată potrivit OG nr. 26/2000 privind asociaţiile şi fundaţiile şi are ca membri fondatori: Asociaţia Europa pentru Studii Politice şi Euducaţie Civică, Center of Projects SRL şi Andronic Reisen SRL.
Scopul Asociaţiei este:
1. Elaborarea şi implementarea proiectelor finanţate din Programul Operaţional Regional, Programul Operaţional Capital Uman, precum şi alte programe similare care au elemente menite să aducă n aport scopului propus de Asociaţie;
2. Dezvoltarea durabilă a zonelor defavorizate şi/sau marginalizate şi a comunităţilor implicate, prin iniţierea, promovarea şi  implementarea unor proiecte în concordanţă cu Strategia de Dezvoltare Locală a Asociaţiei, precum şi cu programele de finanţare europene sau naţionale pe care Asociaţia le va accesa;
3. Utilizarea parteneriatului public-privat în definirea şi implementarea politicilor publice de dezvoltare locală plasate sub responsabilitatea comunităţii;
4. Promovarea şi conservarea valorilor tradiţionale morale, culturale şi de cult;
5. Dezvoltarea fizică şi intelectuală a tinerilor şi minorităţilor;
6. Promovarea parteneriatelor naţionale şi internaţionale;
7. Susţinerea dezvoltării antreprenoriatului şi facilitarea plasării forţei de muncă;
8. Activităţi de binefacere în sensul:
a) Sprijinirii finalizării diferitelor studii academice sau meşteşugăreşti în rândul persoanelor cu o situaţie materială precară;
b) Promovării şi organizării elementelor cultural-tradiţionale;
c) Sprijinirii minorităţilor şi a organizaţiilor persoanelor cu dizabilităţi, precum şi parteneriate socio-culturale cu acestea.

Precizăm că în anul 2013, pe baza unui chestionar complex, Primăria Municipiului Timişoara a identificat tipurile de zone defavorizate în cadrul oraşului. În toate aceste zone defavorizate, problemele sociale identificate sunt numeroase dar ele se referă în principal la următoarele aspecte: supra-aglomerarea spaţiului de locuit, condiţii proaste de locuire, lipsa sau accesul redus la infrastructurile de utilităţi, venituri reduse, poziţii marginale şi vulnerabile pe piaţa muncii, educaţie formală scăzută sau deloc în rândul adulţilor, rate ridicate ale abandonului şcolar, părăsire timpurie a şcolii, absenteism şcolar în rândul copiilor. 
Din studiile efectuate în zonele urbane marginalizate rezultă o necesitate majoră de a interveni şi de a încerca şi reuşi desegregarea comunităţii şi scoaterea ei din sărăcie, precum şi din condiţiile precare de locuire. 

	În concluzie, din scopul, obiectivele şi activităţile Asociaţiei “Grupul de Acţiune Locală Freidorf” stabilite prin Statut-Capitolul II, precum şi existenţa unor zone urbane şi periurbane defavorizate pe teritoriul Municipiul Timişoara, în special cartierele Freidorf, Iosefin, Steaua şi Fratelia, reiese interesul comun al membrilor Asociaţiei şi a Municipiului Timişoara de a acţiona în sensul dezvoltării durabile şi strategice a zonelor urbane şi periurbane ale Timişoarei  prin accesarea de fonduri în cadrul unor programe europene, regionale sau naţionale, interes care justifică aderarea Municipiului Timişoara la Asociaţia “Grupul de Acţiune Locală Freidorf”. 
	Întrucât aderarea Municipiul Timişoara la Asociaţiei “Grupul de Acţiune Locală Freidorf”  se va face în calitate de autoritate publică locală care reprezintă interesul public, aderarea trebuie să respecte, pe lângă OG nr. 26/2000 privind asociaţiile şi fundaţiile, şi prevederile Legii nr. 215/2001 a administraţiei publice locale, motiv pentru care se impune operarea unor modificări/completări la Actele constitutive ale Asociaţiei “Grupul de Acţiune Locală Freidorf, după cum urmează:
1. Pentru Municipiul Timişoara se stabileşte o cotizaţie anuală de membru în sumă fixă de 5.000 lei. Orice modificare a cotizaţiei aferente Municipiului Timişoara se va face cu aprobarea Consiliului Local al Municipiului Timişoara.
2. Municipiul Timişoara se poate retrage unilateral oricând din Asociaţia “Grupul de Acţiune Locală Freidorf”, cu condiţia finalizării implementării tuturor activităţilor contractate de către Municipiul Timişoara în cadrul proiectelor în care este direct implicat, finanţate prin Programele amintite în Actele constitutive.
3. Orice modificări şi/sau completări ale Actelor constitutive ale Asociaţiei “Grupul de Acţiune Locală Freidorf” se vor face prin Act adiţional aprobat de către Consiliul Local al Municipiului Timişoara.

	Având în vedere prevederile legale expuse în prezentul raport, apreciem că proiectul de hotărâre privind privind aprobarea aderării Municipiului Timişoara la Asociaţia „Grupul de Acţiune Locală Freidorf” în condiţiile prevăzute de Actul Constitutiv-Anexa 1 şi de Statutul Asociaţiei-Anexa 2, modificate şi completate conform prevederilor din Anexa 3, îndeplinește condițiile pentru a fi supus dezbaterii și aprobării Plenului Consiliului Local Timişoara.

	Prezentul raport fundamentează proiectul de hotărâre din punct de vedere tehnic, respectiv posibilitatea accesării de fonduri europene nerambursabile în domeniul identificat prin Expunerea de motive nr. SC2017-.........................., nu-l fundamentează din punct de vedere economic şi al legalităţii şi nu stabileşte necesitatea şi oportunitatea adoptării proiectului de hotărâre conform Legii 215/2001.

